

Selska cesta 112a, 10 000 Zagreb, tel/fax: 482 00 94; [cms@cms.hr](mailto:cms@cms.hr); [www.cms.hr](http://www.cms.hr)

MEDIJIMA I NOVINARIMA

Zagreb, 18. srpnja 2018.

GODINA DANA OD PRITVARANJA KURDSKOG IZBJEGLICE U HRVATSKOJ

**365 dana zatvoren bez temelja**

**Godinu dana od uhićenja u Hrvatskoj na temelju turske tjeralice i šest mjeseci od odluke Ustavnog suda o privremenoj zabrani izručenja, kurdski izbjeglica gospodin Oral i dalje je pritvoren u osječkom zatvoru. Dodatno, INTERPOL je potvrdio da je tjeralica na temelju koje je uhićen - nevaljana. Ne samo da se g. Orala ne smije vratiti u Tursku, nego ga se odmah treba pustiti na slobodu i omogućiti mu povratak u Švicarsku gdje s obitelji već 13 godina ima odobren azil.**

Stoga Centar za mirovne studije pita nadležne, zbog čega je g. Oral još uvijek u zatvoru?  
  
Osim što su State Department, Europska komisija, Vijeće Europe, Ujedinjeni narodi te međunarodne organizacije za ljudska prava Amnesty International i Human Rights Watch jednoglasni u ocjeni da je Turska već treću godinu izložena snažnom pogoršanju stanja ljudskih prava i eroziji vladavine prava, iz njihovih izvještaja jasno se mogu iščitati ozbiljne opasnosti za političke progonjenike, poput gospodina Orala. Uzimajući u obzir sve navode o mučenjima i nehumanom postupanju prema uhićenima, vraćanjem u Tursku, neupitno bi se prekršilo jedno od temeljnih načela međunarodnog prava – *non refoulement*, odnosno zabrana vraćanja u zemlju u kojoj postoji rizik ugroženosti života i sigurnosti pojedinca.

Svjestan zlouporaba mehanizama tjeralica koje zemlje koriste kao produljenje progona političkih neistomišljenika, i sam je INTERPOL ustanovio [mehanizme](https://www.fairtrials.org/wp-content/uploads/INTERPOL-TEXT-ON-REFUGEE-POLICY.pdf) brisanja tjeralica. Temeljem zahtjeva za brisanje tjeralice kojeg su podignuli CMS i partneri, INTERPOL je izvijestio kako protiv Nurettina Orala tjeralice više nema. To je još jedan u nizu turskih zahtjeva za izručenjem osumnjičenih za terorizam, koji se pokazao kao zloupotreba sustava i kršenje prava izbjeglica.

**Hrvatski sudovi su u dosadašnjim slučajevima pokušaja manipulacije tjeralicama s vremenom uspjeli uspostaviti praksu pravičnog postupanja prema ljudima koji su bili žrtve režima koji proganjaju neistomišljenike**. **Iako je već prošlo 365 dana previše** **krajnje je vrijeme da nadležne institucije donesu odluku u skladu s dosadašnjom praksom, međunarodnim i domaćim dokumentima i načelima i ne dopuste daljnje ugrožavanje čovjekovog života.**

Za dodatne informacije kontaktirajte Lovorku Šošić na [lovorka.sosic@cms.hr](mailto:lovorka.sosic@cms.hr) ili na 0981898457